M. Mamojka, poslanec: (2008-11-05):
Po prvé. V názve predmetného zákona za slovo „sudcov“ navrhujem vložiť slovo „prokurátorov“. Po druhé. Za čl. II navrhujem vložiť nový čl. III, ktorý znie: Zákon č. 154/2001 Z. z. o prokurátoroch a právnych čakateľoch prokuratúry v znení zákona č. 669/2002 Z. z. a ďalších právnych predpisov sa mení a dopĺňa takto: 1.V § 28 ods. 2 písm. b) sa slová „200 000 Sk“ nahrádzajú slovami „6 700 eur“. 2. V § 28 ods. 2 písm. c) sa slová „200 000 Sk“ nahrádzajú slovami „6 700 eur“. 3. V § 28 ods. 2 písm. d) sa nahrádzajú slová „200 000 Sk“ slovami „6 700 eur“ a slová „500 000 Sk“ slovami „17 000 eur“. 4. V § 92 ods. 1 sa slová „podľa § 122 ods. 5“ nahrádzajú slovami „podľa § 122 ods. 4“. 5. V § 98 odsek 1 znie: „Funkčný príplatok patrí za riadiacu činnosť a) prvému námestníkovi generálneho prokurátora v sume 298,75 eura mesačne, b) námestníkovi generálneho prokurátora v sume 282,15 eura mesačne, c) generálnemu riaditeľovi sekcie Generálnej prokuratúry, zástupcovi hlavného vojenského prokurátora, zástupcovi špeciálneho prokurátora v sume 248,96 eura mesačne, d) zástupcovi generálneho riaditeľa sekcie Generálnej prokuratúry, riaditeľovi odboru Generálnej prokuratúry, krajskému prokurátorovi a vyššiemu vojenskému prokurátorovi v sume 205,81 eura mesačne, e) zástupcovi riaditeľa odboru Generálnej prokuratúry, námestníkovi krajského prokurátora a  námestníkovi vyššieho vojenského prokurátora v sume 119,50 eura mesačne, f) vedúcemu oddelenia Generálnej prokuratúry v sume 116,18 eura mesačne, g) vedúcemu oddelenia krajskej prokuratúry a náčelníkovi oddelenia vyššej vojenskej prokuratúry v sume 66,39 eura mesačne, h) okresnému prokurátorovi a vojenskému obvodnému prokurátorovi s počtom do 10 prokurátorov v sume 116,18 eura mesačne, s počtom nad 10 prokurátorov v sume 132,78 eura mesačne, i) námestníkovi okresného prokurátora a námestníkovi vojenského obvodného prokurátora s počtom do 10 prokurátorov v sume 66,39 eura mesačne, s počtom nad 10 prokurátorov v sume 99,59 eura mesačne.“ 6. V § 109 ods. 1 sa slová „800 Sk“ nahrádzajú slovami „26,56 eura“ a slová „1 000 Sk“ sa nahrádzajú slovami „33,20 eura“. 7. V § 113 ods. 1 sa slová „5 000 Sk“ nahrádzajú slovami „165,97 eura“. 8. § 121 vrátane nadpisu znie: „Splatnosť platu. Odsek 1: „Plat je splatný pozadu za mesačné obdobie v deň určený služobným úradom, najneskôr však do 15 dní dňa nasledujúceho kalendárneho mesiaca.“ Odsek 2: „Pri zániku služobného pomeru vyplatí služobný úrad prokurátorovi splatný plat posledný deň jeho služobného pomeru.“.“ 9. V § 122 odseky 1 a 2 znejú: Odsek 1: „Plat vypláca služobný úrad v eurách v deň výplaty platu poukázaním platu na základe žiadosti prokurátora na ním určený účet v banke alebo v pobočke zahraničnej banky v Slovenskej republike alebo na základe žiadosti prokurátora zaslaním platu poštou na náklady prokurátora na ním určenú adresu.“ Odsek 2: „Ak prokurátor neoznámi služobnému úradu účet v banke alebo v pobočke zahraničnej banky v Slovenskej republike, na ktorý má služobný úrad poukázať plat, ani nepožiada služobný úrad o zaslanie poštou na ním uvedenú adresu a v deň výplaty svoj plat neprevezme ani na jeho prevzatie nesplnomocní osobu, služobný úrad zašle plat prokurátora poštou na jeho nebezpečenstvo a na jeho náklady na poslednú adresu trvalého pobytu uvedenú v osobnom spise prokurátora, a to najneskôr do troch dní odo dňa termínu výplaty platu.“ 10. V § 122 sa vypúšťa odsek 3. Doterajšie odseky 4 a 5 sa označujú ako odseky 3 a 4. 11. V § 122 ods. 4 sa vypúšťajú slová „v cudzej mene“ a slová „v slovenskej mene“. 12. V § 128 sa dopĺňa odsek 6, ktorý znie: „Na vyplatenie odchodného a úmrtného sa primerane použije § 122 ods. 1 a 2.“ 13. V § 129 sa slová „výsluhové zabezpečenie“ nahrádzajú slovami „odchodné a úmrtné“. 14. V poznámke pod čiarou odkazu 48 sa citácia „§ 18 až 59a zákona č. 114/1998 Z. z. v znení zákona č. 131/1999 Z. z.“ nahrádza citáciou „§ 33 až 37 zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov“. 15. V § 141 ods. 3 sa slová „celé koruny“ nahrádzajú slovom „eurocenty“. 16. V § 144 odseky 1 a 2 znejú: Odsek 1: „Ustanovenia § 130 ods. 2 a § 131 až 133 sa nevzťahujú na prokurátora vojenskej prokuratúry.“ Odsek 2: „Na sociálne zabezpečenie prokurátora vojenskej prokuratúry sa vzťahuje osobitný zákon. Popri tomto osobitnom zákone sa na sociálne zabezpečenie prokurátora vojenskej prokuratúry vzťahuje aj tento zákon, ak ide o príplatok za výkon funkcie prokurátora a príplatky k dôchodku pozostalým po zomretom prokurátorovi.“ Poznámka pod čiarou k odkazu 51 znie: 51) „Zákon č. 328/2002 Z. z. v znení neskorších predpisov.“ 17. V § 173 ods. 2 písm. c) sa slová „25 000 Sk“ nahrádzajú slovami „40 % z priemerného platu prokurátora“. 18. V § 179 ods. 3 sa slová „15 000 Sk“ nahrádzajú slovami „500 eur“. Navrhovaná predmetná právna úprava bodov 1 až 12, bodov 15, 17 a 18 reaguje v podstate na zavedenie meny euro v Slovenskej republike. Po druhé. Navrhovanou právnou úpravou uvedenou v bode 16, ide o § 144, sa odstráni rozpor medzi ustanoveniami § 134 a § 144 vo vzťahu k prokurátorom vojenských prokuratúr spôsobený zákonom č. 586/2004 Z. z., ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov. Tento zákon v čl. III s účinnosťou od 1. januára 2005 v ustanovení § 134 ods. 1 zákona č. 154/2001 Z. z.  o prokurátoroch a právnych čakateľoch prokuratúry priznal právo na príplatok za výkon funkcie prokurátora výslovne aj prokurátorom vojenských prokuratúr, ktorí majú nárok na výplatu výsluhového dôchodku alebo invalidného výsluhového dôchodku, ak im zanikne služobný pomer prokurátora. Súčasne v ustanovení § 134 ods. 2 bolo priznané za podmienok ustanovených zákonom aj pozostalým po zomretom prokurátorovi vojenskej prokuratúry právo na príplatok k vdovskému výsluhovému dôchodku, vdoveckému výsluhovému dôchodku alebo sirotskému výsluhovému dôchodku. Je nepochybné, že táto nová dikcia § 134, ktorá nadobudla účinnosť 1. januára 2005, len nedopatrením nebola premietnutá aj do ustanovenia § 144, ktorý ustanovuje, že ustanovenia § 130 ods. 2 a § 131 až 143 sa nevzťahujú na prokurátora vojenskej prokuratúry. Navrhovaná právna úprava uvedená v bodoch 13 a 14 je legislatívnotechnickou úpravou, ktorá nadväzuje na právnu úpravu uvedenú v bode 16. Ide o § 144. Doterajšie čl. III a IV sa označia potom ako čl. IV a V. Všetko, ďakujem za pozornosť.